CBG พุ่งเกือบ 8% วอลุ่มทะลุพันลบ. ลุ้นครึ่งปีหลังกำไรโต 57%
CBG พุ่งเกือบ 8% วอลุ่มทะลุพันลบ. ลุ้นครึ่งปีหลังกำไรโต 57% ล่าสุด ณ เวลา 16.03 น. ราคาอยู่ที่ 83.75 บาท บวก 6 บาท หรือ 7.72% สูงสุดที่ 84 บาท ต่ำสุดที่ 78 บาท มูลค่าซื้อขายที่ 1.06 พันล้านบาท
25 ก.ย. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ณ เวลา 16.03 น. ราคาอยู่ที่ 83.75 บาท บวก 6 บาท หรือ 7.72% สูงสุดที่ 84 บาท ต่ำสุดที่ 78 บาท มูลค่าซื้อขายที่ 1.06 พันล้านบาท ขณะที่ดัชนีตลาดหุ้นไทยโดยรวมบวก 0.36%

ด้าน บล.เออีซี แนะนำ “ซื้อ” CBG ราคาเป้าหมาย 85 บาท/หุ้น โดยมองว่าการรุกตลาดเครื่องดื่มบำรุงกำลังที่อังกฤษ ปัจจุบันมีจุดขายมากกว่า 10,000 จุด ซึ่งล้วนเป็นจุดที่ขายดีตาม Modern Trade และ Traditional Trade อีกทั้งสินค้ารสชาติ Green Apple ที่บริษัทใช้เป็นอาวุธสำคัญในการแย่งชิงส่วนแบ่งตลาด พบว่าได้รับความนิยมค่อนข้างมากและมีแนวโน้มขายดีมากกว่ารสชาติ Original
โดยปัจจุบัน ICUK มียอดขายราว 1 ล้านกระป๋องต่อเดือน และคาดว่าสิ้นปีนี้จะมียอดขายประมาณ 2-3 ล้านกระป๋องต่อเดือน หลังจากเตรียมนำสินค้าเข้า Modern Trade รายใหญ่เพิ่มขึ้น ขณะที่บริษัทรุกตลาดเครื่องดื่มบำรุงกำลังที่จีน หลังจากร่วมมือกับพันธมิตรจีนที่อดีตเคยเป็นผู้จัดจำหน่ายให้กับเครื่องดื่มบำรุงกำลังรายใหญ่สุดของโลกเพียง 100 วัน พบว่า บริษัทเริ่มมีตัวแทนจำหน่าย 308 ราย และได้เปิด Sales Office อีก 24 แห่ง โดยมีจุดขายมากกว่า 200,000 จุด เพื่อกระจายสินค้าทั่วจีน โดยมีเป้าหมายที่จะเจาะตลาดใน 8 มณฑลหลัก คือ Sichuan, Yunnan, Hubei, Hunan, Guangzhou, Jiangsu, Zhejiang และ Fujian
ซึ่งจากข้อมูลของ Euromonitor และ Worldbank พบว่าอดีต 8 ปีที่ผ่านมา (ปี 2552-ปี 2559) มูลค่าตลาดเครื่องดื่มบำรุงกำลังจีนโตเฉลี่ยปีละ 32% โดยปี 2559 มีมูลค่าตลาดสูงถึง 8.5 พันล้านเหรียญสหรัฐฯ ซึ่งหากบริษัทยึดตลาดจีนได้สำเร็จมีโอกาสที่จะขึ้นแท่นเป็นผู้นำตลาดเครื่องดื่มบำรุงกำลังระดับโลก และผลกระทบภาษีเครื่องดื่มบำรุงกำลังใหม่ที่เริ่มใช้ 16 ก.ย. 60 บริษัทถูกคิดอัตราภาษีสรรพสามิตใหม่ราว 14% ของราคาขายปลีก และอัตราภาษีน้ำตาล 1 บาท/ลิตร จากเดิมที่คิดอัตราภาษีสรรพสามิต 20% ของราคาขายส่ง พบว่า ช่วยให้บริษัทประหยัดค่าใช้จ่ายภาษีราว 0.11 บาท/ขวด หรือ 80-85 ล้านบาท/ปี
ทั้งนี้ยังคงมีมุมมองเชิงบวกต่อ CBG โดยช่วงครึ่งปีหลังของปี 60 คาด CBG จะมีกำไรสุทธิเติบโต 57.3% จากปีก่อน ด้วยแรงหนุนจากการเพิ่มจุดกระจายสินค้า โดยปัจจุบันมีศูนย์กระจายสินค้าเป็น 31 ศูนย์ 337 Cash Van
ขณะที่การเติบโตของโมเดลธุรกิจใหม่ จากการจัดจำหน่ายสินค้าอุปโภคบริโภคที่ใช้ในชีวิตประจำวันผ่านช่องทาง Cash Van และแนวโน้มสดใสของยอดขายเครื่องดื่มบำรุงกำลังในตลาดต่างประเทศ ทั้ง CLMV จีน และอังกฤษ หนุนให้ทั้งปี 2560 คาด CBG จะมีกำไรสุทธิ 1,781.8 ล้านบาท เติบโต 19.6% จากปีก่อน  คงแนะนำ ซื้อ ด้วยมูลค่าพื้นฐานปี 61 ที่ 85 บาท เพื่อสะท้อนโอกาสสำเร็จจากการรุกตลาดต่างประเทศ ทั้ง CLMV อังกฤษ และจีน บวกกับ การเติบโตในโมเดลธุรกิจ Cash Van อีกทั้งเมื่อเราปรับไปใช้มูลค่าพื้นฐานปี 2561 ที่ 85 บาท (วิธี DCF) ทำให้ราคาหุ้นมี Upside 14.5%  และคาดให้ Div. Yield จากผลกำไรช่วงครึ่งปีหลังของปี 60 อีกราว 1.2% จึงคงแนะนำ “ซื้อ”